देख भाई देख को बेटों संग नहीं देखेंगी उर्वशी ढोलकिया, ये है वजह - Urvashi dholakia will not watch dekh bhai dekh reruns with her sons tmov - AajTak
देख भाई देख के दोबारा वापस आने की खबर सुनकर उर्वशी ने पुराने दिनों को याद किया. इस बात का खुलासा खुद उर्वशी ने किया है. साथ ही उन्होंने यह भी साफ कर दिया है कि वो इस शो को अपने बेटों के साथ नहीं देखने वाली हैं.
नई दिल्ली, 04 अप्रैल 2020, अपडेटेड 07:26 IST
कोरोना वायरस की वजह से देशभर में 21 दिनों का लॉकडाउन लगा हुआ है. ऐसे में टीवी पर पुराने सीरियलों को वापस लाया जा रहा है. हाल ही में दूरदर्शन ने 80 के दशक में आए सीरियल रामायण को दोबारा ऑन एयर किया है. अब महाभारत और देख भाई देख जैसे सुपरहिट शोज को भी वापस लाने की बात हो रही है. खबरें आ रही हैं कि शेखर सुमन का उस जमाने का फेमस टीवी शो देख भाई देख दोबारा टीवी पर वापसी कर सकता है.
उर्वशी ढोलकिया हैं खुश
आपको शायद ये पता हो कि इस टीवी शो में कसौटी जिंदगी की की ओरिजिनल कोमोलिका यानी एक्ट्रेस उर्वशी ढोलकिया ने अहम किरदार निभाया था. ऐसे में जब इस टीवी शो के दोबारा टेलीकास्ट होने की खबर उर्वशी ढोलकिया को मिली तो वो खुशी से झूमती नजर आईं.
उर्वशी ने कहा, 'मेरे बेटों ने देख भाई देख के कुछ एपिसोड्स को यूट्यूब पर देखा हुआ है. लेकिन मैं इसके दोबारा टीवी पर आने के बाद इसे उनके साथ नहीं देखूंगी. मुझे लगता है कि अगर मैंने इसे उनके साथ देखा तो मैं अपनी हंसी नहीं रोक पाउंगी.'
टीवी शो देख भाई देख के बारे में स्पॉटबॉय से बात करते हुए उर्वशी ढोलकिया ने बताया, 'मुझे लगता है इस शो को एक बार फिर से बनाया जाना चाहिए. इसका रीमेक टीवी की दुनिया में धमाल मचा देगा. आजकल तो वैसे भी किसी शो में लीप आना बड़ी बात नहीं है. ऐसे में हम लीप के साथ इस शो की कहानी दर्शकों को दिखा सकते हैं. इसकी कास्ट तलाशने में भी कोई दिक्कत नहीं होगी. ये पहला ऐसा टीवी शो था जो कि मल्टी कैमरा सेटअप पर फिल्माया गया था. मुझे इस शो का हिस्सा बनने का आज भी गर्व होता है.'
उर्वशी ढोलकिया ने आगे कहा, 'मुझे आज भी याद है मैं स्कूल यूनिफार्म में ही शूटिंग पर पहुंच जाती थी. दोपहर को मैं चैम्बूर से आरके स्टूडियो आती थी. शो की टीम भी मेरा इंतजार करती थी. हम सब एक परिवार की तरह रहते थे. मैं आज भी इस शो का बहुत मिस करती हूं.'